Man in arres oor k-woord in video‘n Skermskoot van die gewraakte video. Die man wat pres. Cyril Ramaphosa meermale die k-woord toesnou in ŉ video op Facebook, sal Donderdag in die landdroshof in Verulam, noord van Durban, verskyn. Brig. Hangwani Mulaudzi, Valke-woordvoerder, sê die polisie het Kessie Nair laat gistermiddag in Phoenix in hegtenis geneem op aanklagte van aanhitsing van openbare geweld en crimen injuria. Hy sê die polisie het die ondersoekdossier ná die inhegtenisneming aan die Valke vir verdere ondersoek oorhandig. Nair is oornag in die polisieselle in Phoenix aangehou in afwagting van sy eerste hofverskyning vanoggend, sê Mulaudzi. Hy sou daar voorgekom het, maar sy verskyning is na Verulam verskuif. Sy inhegtenisneming volg nadat die video wat Nair eergister op Facebook geplaas het, ŉ gewese metroraadslid so omgekrap het dat hy ŉ klag van naamskending by die polisie ingedien het. “Dit het my ontstel omdat dit so rassisties van aard is,” het Brandon Pillay, tot onlangs ŉ ANC-raadslid in eThekwini se metroraad, gister aan Maroela Media gesê. “Almal het kommentaar op Facebook gelewer,” het Pillay gesê, “maar niemand het iets daaraan gedoen nie. Ek het toe besluit om ŉ klag by die polisie in te dien.” Hy sê die vorige gevalle waar mense suksesvol vervolg is vir rassistiese uitlatings in die sosiale media het hom aangespoor om Nair te verkla. In die video sê Nair onder meer as stigter van die sogenaamde National Association towards Crime, Violence and Abuse “doen ek hiermee ŉ beroep vir daai (k-woord)-staatspresident mnr. Cyril Ramaphosa, ja, ek bedoel, daai (k-woord)-staatspresident Cyril Ramaphosa om aangekla te word omdat hy dié nasie bedrieg, omdat hy die nasie verdruk en hoogverraad … omdat hy misluk het en die bron is van alle misdaad, geweld, swak gesondheidsorg, armoede wat bestaan in hierdie sogenaamde ware demokrasie”. Kessie Nair se Facebook-profielfoto. Foto: Facebook Die video is tot dusver sowat 20 000 keer gekyk en meer as 500 keer gedeel, maar teen Donderdagoggend was dit steeds nie verwyder nie. Brig. Jay Naicker, KwaZulu-Natalse polisiewoordvoerder, het gister gesê: “Ons beskou die aantygings [in die video] in ŉ baie ernstige lig en speurders in die kantoor van die waarnemende provinsiale polisiekommissaris ondersoek die saak.” Intussen het Jonathan Annipen, Minority Front-woordvoerder, bevestig Nair was jare gelede ŉ raadslid van die MF in die eThekwini-metroraad. “Dit was lank voor my tyd, maar ek weet hy het daarna oorgeloop na die IVP, waarna hy sover ek weet vir bedrog vervolg is.” Annipen beskryf Nair as ŉ “sosiale skurk” wie se uitlatings “nie met die Indiese gemeenskap vereenselwig kan word nie; trouens, ons gemeenskap behoort geloof te word vir ons volgehoue pogings om maatskaplike samehorigheid in die land te bewerkstellig.” Hy sê sy party distansieer hom ten sterkste van Nair se tirade. Hulle het intussen ŉ klag by die Menseregtekommissie ingedien om seker te maak Nair kry met die volle mag van die gereg te doen.